'Idees vol vrees'-man nog 'n spruit ryker | Maroela Media
Kobus Galloway en sy vrou, Beatrix, het Dinsdag 'n pienkvoet ryker geword. (Foto: Verskaf)
Die bekende Idees vol vrees-grapmaker Kobus Galloway en sy vrou, Beatrix, het Dinsdagoggend 'n babaseuntjie ryker geword.
Die seuntjie heet Pieter-Stephanus (Pieter-Steph) Galloway. Hy het 3,57 kg geweeg by geboorte en is 51,5 cm lank. Hy het ook 'n sussie, Bea-mari (6), en boetie, Jacobus (3).
Kobus vertel aan Maroela Media hul nuweling is met Beatrix se pa se name geseën. "Ons het dit aan die begin van die swangerskap gekies, want ons ander twee kinders het die ander oupas en oumas se name."
Volgens Kobus is Pieter-Steph "die soetste babatjie". "Hy is baie rustig en huil amper nooit. Beatrix is ook 'n kampioen-mamma, so hy is in fantastiese hande. Ons probeer al sedert 2019, so ons is baie geseënd om nog 'n pienkvoet te hê dié jaar.
Kobus en sy seuntjie, Pieter-Steph. (Foto: Verskaf)
"Ons prinses het 'n nuwe baba gekry met wie sy kan pop speel en Jacobus kry 'n speelmaat, want hy wil net al 'tackle, tackle!'. Hulle is uit hulle velle opgewonde oor hulle nuwe boetie en kan nie wag dat ons hom huis toe bring nie."
Weens die Covid-19-pandemie mag die kinders nie hulle nuwe boetie in die hospitaal ontmoet nie. "Ons bevalling was in Panorama in die Kaap en ons woon in die platteland op Robertson. So Bea-mari en Jacobus bly in die week by ouma en oupa sodat hulle nie skool misloop nie. Ons doen video-oproepe en is baie opgewonde saam met die res van die familie."
Kobus vertel sussie Bea-mari het begrip vir Pieter-Steph wat op pad is, maar dat Jacobus net geweet het daar is "'n baba in mamma se magie".
"Ons het verlede jaar 'n partytjie gehou waar die geslag van die baba onthul is. Bea-mari het gehoop vir 'n sussie, maar sy het later gesê: 'Die Here het vir my nog 'n boetie gegee sodat ek twee het wat my kan oppas'."
Pieter-Steph Galloway is op 4 Mei gebore. (Foto: Verskaf)
Kobus en sy vrou, Beatrix, het ook twee ouer spruite, Jacobus (3) en Bea-mari (6). (Foto: Ananda Claasen)